Sidusandmebaaside kõrval kasutab parlamenditeenindus arvukalt andmebaase kompaktandmeplaatidel (CD-ROM). Suures osas on tegemist bibliograafiliste, statistika- ja isikulooliste andmebaasidega, aga ka rahvusvaheliste organisatsioonide dokumentide täistekstidega. Bibliograafiliste andmebaaside puhul on otsingul probleemiks  jäänud täistekstide puudumine, vajalik viide allikale jääb kasutamata, kui teksti enda hankimine on keeruline ja aeganõudev. Valdkondades, kus oluliseks teguriks on andmete aktuaalsus, eelistab lugeja kahtlemata sidusandmebaase. Teatud puhkudel, nt Eesti õigusaktide pideva kasutamise puhul oleks vajalik omada andmebaasi nii veebiversioonis kui CD-ROM-il, sest võrguühendus ei pruugi tehnilistel põhjustel alati toimida.